钦定古今图书集成/明伦汇编/官常典/第637卷 > 刘纲
## 钦定古今图书集成/明伦汇编/官常典/第637卷 > 刘纲

按《明外史循吏传》：“纲字文纪，禹州人。第建文二年进
士，除陕西府谷知县，政教兼举，颂声大作，迁陕西宁
州知州。初为府谷，颇尚威严。及至宁，以久敝之地，因
俗为治，导民播种之方，隆学校，均徭赋，兴屯练武，废
坠俱兴。以内艰去，代者已至，民诣阙乞留，诏乘传还
任。纲益慎狱缓罚，民不忍犯。州有龙尾湫，时出光怪”，
远近以为妖。纲伺其光动手射之，应弦而灭，泄其水，
巨鼋也。一日行野中，值横石为矼，马惊不敢度，谛视
之，则范仲淹所撰《狄仁杰碑》也。即起竖之，立祠祀焉。
后丁外艰，考绩者数，皆以州人奏留。仁宗朝，特赐玺
书褒异，进四品俸服。尝至京师，帝亲召问，劳以酒馔，
时人以为荣。正统中，以老乞休，章数上，始得请，年七
十矣。居宁三十四年，规模整肃如一日，去之时，哭声
震野。宁旧有六君子祠，祀狄仁杰以下尝为刺史者，
至是生祠纲其中，改曰《七君子祠》。纲家居十馀年，宁
民问遗踵至，其卒多裹粮致吊者。明兴以来，为州之
久，得民心之深，无纲如也。